1. **тур 2016-2017 уҡыу йылы.**

**5 - 8 кластар өсөн интернет-олимпиада яуаптары**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

* *Һаумы, яҡташ! – тигән тауышҡа*

*ышанмай ҙа торҙом…*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә* (Рафаэль Сафин).

***Яуап. Темаһы – һуғыш.*** *Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

***Идеяһы-яуҙа үлеп ҡалған һалдаттарҙы беҙ барыбыҙ ҙа иҫләргә тейешбеҙ.*** *Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?...*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә*.

***Проблема-Тыныслыҡ өсөн яуҙа баштарын һалған һалдаттарҙы иҫтән сығарған ваҡыттар ҙа булғылай, ә уларҙы бер ваҡытта ла оноторға ярамай.*** *– Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар*

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *ине, күк –* ***зәп-зәңгәр****.*

*Шундай* ***яҡты****,* ***сыуаҡ*** *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан яҙ*** *инде…*

*Шундай яҡты, сыуаҡ яҙ ине!* (Рафаэль Сафин).

***йәм-йәшел - хәбәр, сифат һүҙ төркөмөнән килгән***

***зәп-зәңгәр*** *-****хәбәр, сифат һүҙ төркөмөнән килгән***

***яҡты****,* ***сыуаҡ -аныҡлаусы, сифат һүҙ төркөмөнән килгән***

***баҡ - хәбәр, ҡылым һүҙ төркөмөнән килгән***

***аҡылыңдан яҙ – ҡушма хәбәр, аҡылыңдан-исем, яҙ- ҡылым***

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

***Балаларыбыҙҙы- исем, башл.формаһы - бала, тамыр исем, уртаҡлыҡ, күплектә, 1-се һәм 3-сө эйәлек заты менән үҙгәргән, төшөм килеш, тултырыусы.***

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***аяҙ күкте ҡаплар болот та***

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***төштә*** *түгел,* ***өндә*** *ҡарап торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

***Ҡояшлы ла булыр көндәрегеҙ,***

***аяҙ күкте ҡаплар болот та - антитеза***

***төштә*** *түгел,* ***өндә*** *ҡарап торҙом -* ***антоним***

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә тәғәйенләп****ҡуйғандыр ул* (Рәшит Шәкүр).

***Яуап. Тулғандыр- тул (ҡылым)***

***Мәңгелеккә - мәңге (рәүеш)***

***Тәғәйенләп-тәғәйен (сифат)***

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем****!***(Рәшит Назаров).

**Яуап: 2 составлы, тиң киҫәктәр менән ҡатмарландырылған, өндәү һөйләм.**

7.Мәҡәлдәрҙең аҙағын яҙып бөтөрөргә:

*Һүҙе хаҡтың,* ***үҙе хаҡ.***

*Яҡшының үҙе яҡшы,****үҙенән һүҙе яҡшы.***

*Яман аш йөрәккә ятмаҫ,* ***яман һүҙ күңелгә ятмаҫ.***

*Аҡыл – теҙген, ҡылыҡ –* ***ат, теҙгенеңде белеп тарт.***

*Тел зиннәте –****зиһен***

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

***Күгәреп ятҡан Уралым!***

***Нурға сумған түбәһе***

***Күккә ашҡан*** *Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

***Алтындай*** *балҡый Урал тау,*

*Көндөҙ күккә көн ҡалҡһа,*

***Көмөштәй*** *балҡый Урал тау* (Салауат Юлаев).

***Яуап: Алтындай ,көмөштәй-сағыштырыу. Күгәреп ятҡан, нурға сумған, күккә ашҡан- эпитет***

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көй булыр.*

*Данлап йырым йырлаһам,*

*Бөтмә ҙә торған йыр булыр* (Салауат Юлаев).

***Яуап: Мофологик үҙенсәлек- Уралым өндәш һүҙ ҡабатланып килгән.Уралым, һүҙем, йырым- эйәлек ялғауҙары ҡабул иткән; телемдә- эйәлек ялғауы һәм урын-ваҡыт килеш ялғауы ҡабул иткән.***

***Бөтһә, уйнаһам, йырлаһам- шарт һөйкәлеше ялғауҙары ҡабул иткән.***

***Маҡтап, данлап- хәл ҡылымдың 1-се төрө.***

***Синтаксик үҙенсәлек:*** *Ай, Уралым, Уралым,*

*Һылыу ҙа һылыу Уралым! -* ***бер составлы, атама һөйләм, өндәү һөйләм.***

*Һүҙем бөтһә лә телемдә,*

*Йырым бөтмәне, Уралым!-****кире эйәрсән һөйләиле эйәртеүле ҡушма һөйләм.***

*Маҡтап ҡурай уйнаһам,*

*Бөтмәй ҙә торған көй булыр.-****шарт эйәрсән һөйләмле эйәртеүле ҡушма һөйләм.***

*Данлап йырым йырлаһам,*

*Бөтмәй ҙә торған йыр булыр. -* ***шарт эйәрсән һөйләмле эйәртеүле ҡушма һөйләм.***

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.***

*Шаулап ямғыр ҡоя, гүйә, йыуа*

*йөрәк ярамды.*

*Сәнсеү алды – әммә атылмайса*

*ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай*** *тәҙрә* (Хәсән Назар).

***Яуап. шомло- хәбәр, яһалма сифат (исемдән яһалған), ҡараңғы- хәбәр, сифат***

***ялтлай****,* ***зыңлай – хәбәр, ҡылым***

11.Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға –*

*Яҡшы менән яман буталған* (Рәзил Вәлиев).

Яуап. Шиғырҙың лексик үҙенсәлектәрен белдергән һүҙҙәр: **яҡшы, яман.**

12.Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының* ***икенсе яғы(эйә)****Болон шишмәһе буйлап* ***теҙелгән(хәбәр).*** *Тигеҙ киң* ***урам (эйә)****көнө буйы* ***тын була(хәбәр)****.* ***Ололар(эйә)*** *–* ***эштә (хәбәр****).* ***Бала-саға(эйә) Болон шишмәһендә(хәбәр)****,* ***олораҡтар(эйә)*** *саҡ ҡыны арараҡ ағыусы* ***Мәндемдә(хәбәр).*** *Бәләкәй ауылдың* ***урамы*** *иртәле-кисле генә* ***йәнләнә****. Көтөү китеп, шау-шыу баҫылғас,* ***ир-ат, бисә-сәсә, йәш-елкенсәк(эйә)****эшкә* ***сыға(хәбәр)****. Шунан көнө буйы тағы* ***тынлыҡ*(эйә)(**Әнүр Вахитов).

***Яуап: яғы эйә теҙелгән хәбәр;***

***урам эйә тын була хәбәр;***

***ололар эйә – эштә хәбәр;***

***бала-саға эйә Болон шишмәһендә хәбәр;,***

***олораҡтар эйә Мәндемдә хәбәр;***

***урамы эйә йәнләнә хәбәр;***

***ир-ат эйә , бисә-сәсә эйә, йәш-елкенсәк эйә сыға хәбәр;***

***тынлыҡ эйә.***

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

***Яуап. Һайрамағандыр-ҡылым, башл.формаһы-һайра, хәбәр һөйкәлеше, үткән заман, берлектә, юҡлыҡ формаһы, 3-сө зат, хәбәр.***

14.Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***мунсаға ла барып ултырған.***

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде – шул ине***

***бәхет үҙе.*** *Минән бәхетлерәк*

*кеше лә юҡ ине. Юҡ ине!* (Рафаэль Сафин).

Яуап:

***Төн уртаһы еткәс, гармун тотоп***

***мунсаға ла барып ултырған. (…-кәс), […]*** - ваҡыт эйәрсән һөйләмле эйәртеүле ҡушма һөйләм.

***Ә өйрәнгәс инде – шул ине***

***бәхет үҙе. (…)-[…]- Һөҙөмтә эйәрсән һөйләмле эйәртеүле ҡушма һөйләм.***

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

**Яуап. Һыҙыҡтар һөйләмде эйә менән хәбәр составына бүлеү өсөн ҡуйылған.**

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ*** *хис кенә* (Әсхәл-Әхмәт-Хужа).

***Зәңгәрлеген- яһалма исем (сифаттан исем яһалған)***

***Һүнмәҫ- яһалма сифат (ҡылымдан сифат яһалған).***

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?**Өндәш һүҙҙәр**

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

***Яуап. Аҫтына һыҙылған һүҙҙәр – мәҡәл-әйтемдәр.***

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:*

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй:*

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

Яуап. *Буҙ күктәрҙең яуыр болоттары,*

*Йәйҙәр килһә, шуны дөрөҫләй****:***

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

- **Был осраҡта инверсия күренеше, шуға ике нөктә ҡуйылған.**

*Күңелдәрҙең ауыр болоттары*

*Был ҡанунға һыйып йәшәмәй****:***

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

*-****Был осраҡта ике нөктә теркәүесһеҙ теҙмә ҡушма һөйләмдәрҙең өлөштәре араһында мәғәнәүи бәйләнештең булыуын күрһәтә****.*

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*киң урам да һиңә тар бит ул.*

*Уйнай гармун…*

***Гармун моңона*** *ла*

*елкенмәгән йөрәк бар бит ул* (Рафаэль Сафин).

***Гармун уйнағанда – хәл, ваҡыт хәле***

***Гармун моңона - тултырыусы***